Cystadleuaeth 337

Barddoniaeth dan 25 oed (Englyn): *Cadwyn*

*Beirniadaeth Gruffudd Antur*

1. ‘Llywela’
2. ‘Celyddon’

Dim ond dau englyn a dderbyniwyd, sef gwaith ‘Celyddon’ a ‘Llywela’. Aeth y ddau fardd i gyfeiriadau tebyg, sef i fyd gwleidyddiaeth. ‘Teyrnged i’r undeb Brydeinig’ yw is-deitl ‘Celyddon’, ond nid teyrnged yn yr ystyr ganmoliaethus a gafwyd ond rhyw fath o feddargraff ar gyfer undeb sy’n amlwg ddim wrth fodd y bardd. Mae’r llinell olaf, ‘lleisiau cân yw lleisiau caeth’, yn rymus ac yn gofiadwy; yn anffodus, ceir gwall cynganeddol yn y gair cyrch a’r ail linell gan fod angen ateb ‘ddelfryd’ er mwyn cwblhau’r gynghanedd sain – gair anodd drybeilig ei ateb!

Ymateb i ymddiswyddiad annisgwyl Nicola Sturgeon a wnaeth ‘Llywela’. Mae’n englyn sy’n cryfhau wrth fynd rhagddo, gan orffen â’r llinell drawiadol ‘ym mythol gôl y gelyn’, sy’n gwneud defnydd gwych o dair acen drom y gynghanedd sain fel tair clec o wn. Mae’n englyn sy’n llwyr deilwng o’r wobr gyntaf, ac am hynny byddwn yn cynghori’r bardd i geisio cael cysondeb rhwng y ddelwedd yn y drydedd linell a’r llinell olaf er mwyn esgyn i dir uwch byth.